钦定古今图书集成/明伦汇编/氏族典/第543卷 > 《廖用贤尚友录》 > 麦铁杖
## 钦定古今图书集成/明伦汇编/氏族典/第543卷 > 《廖用贤尚友录》 > 麦铁杖

按《隋书麦铁杖传》：“铁杖，始兴人也。骁勇有膂力，日行
五百里，走及奔马。性疏诞，使酒，好交游，重信义，每以
渔猎为事，不治产业。陈大建中，为群盗，广州刺史欧
阳𬱟俘之以献，没为官户，配执御伞。每罢朝后，行百
馀里，夜至南徐州，逾城而入，行光火劫盗，旦还及时，
仍又执伞。州以状奏，朝士见铁杖每旦恒在，不之信。”
尚书蔡征曰：“此可验耳。”于仗下时购以百金，求人送
诏书与南徐州刺史。铁杖出应募，赍敕而往。明旦及
奏事，帝曰：“信然，为盗明矣。”惜其勇捷，诫而释之。陈亡
后，徙居清流县，遇江东反，杨素遣铁杖觇贼中消息，
具知。还报后，复更往，为贼所擒。行至庱亭，铁杖取贼
刀，乱斩卫者，杀之皆尽，悉割其鼻，怀之以归。素大奇
之，奏授仪同三司。开皇十六年，征至京师，除车骑将
军。仍从杨素北征突厥，加上开府。炀帝即位，汉王谅
反，又从杨素击之，每战先登，进位柱国。寻除莱州刺史，寻除右屯卫大将军。帝待之愈密。及辽东之役，请
为前锋。及济，桥未成，去东岸尚数丈，贼大至，铁杖跳
上岸，与贼战死。武贲郎将钱士雄、孟金叉亦死之。帝
为流涕，购得其尸，赠光禄大夫、宿国公，谥曰“武烈。”子
孟才嗣，寻授光禄大夫。孟才有二弟：仲才、季才，俱拜
正议大夫。士雄赠光禄大夫、右屯卫将军、武强侯，谥
曰“刚。”子杰嗣。金叉赠右光禄大夫。子善谊袭官。